Il-President Tusk jippreżenta l-eżitu tal-Kunsilli Ewropej ta' Ottubru lill-Parlament Ewropew Kummenti ta' introduzzjoni Ser nibda r-rapport tiegħi mill-Kunsill Ewropew bil-Brexit. L-Erbgħa filgħaxija li għadda, il-mexxejja semgħu il-fehmiet tal-Prim Ministru May dwar in-negozjati. Wara, l-UE27 iltaqgħu fil-format tal-Artikolu 50, man-negozjatur ewlieni tagħna Michel Barnier, biex jiddiskutu l-istat attwali. Ir-Renju Unit ippreċiża li jeħtieġ aktar żmien biex tinstab soluzzjoni preċiża. Għaldaqstant, ma kienx hemm triq oħra ħlief li jitkomplew it-taħdidiet. Il-mexxejja esprimew il-fiduċja u l-appoġġ sħiħ tagħhom f'Michel Barnier. Ladarba l-Prim Ministru May semmiet l-idea tal-estensjoni tal-perjodu ta' transizzjoni, ippermettuli nirrepeti li jekk ir-Renju Unit iddeċieda li tali estensjoni tkun ta' benefiċċju biex jintlaħaq ftehim, ninsab ċert li l-mexxejja jkunu lesti li jikkunsidrawha b'mod pożittiv. Il-President Juncker semma wkoll it-tħejjijiet għal xenarju fejn ma jkunx hemm ftehim, eżitu li nittamaw li qatt ma jseħħ. U, bla dubju, ninsab lest li nsejjaħ Kunsill Ewropew, jekk u meta n-negozjatur tal-Unjoni jirrapporta li sar progress deċiżiv. It-taħdidiet dwar il-Brexit ikomplu bil-ħsieb li jintlaħaq ftehim. Ngħaddu għall-migrazzjoni. Matul id-diskussjonijiet regolari tagħna, il-Ħamis filgħodu kellna skambju dwar il-politika tal-migrazzjoni tagħna fl-aspetti kollha tagħha. Il-mexxejja tal-UE jridu jsaħħu l-kontrolli fuq il-fruntiera esterna u japprofondixxu l-kooperazzjoni ma' pajjiżi terzi biex jitwaqqfu l-wasliet illegali. L-enfasi l-ġimgħa li għaddiet kienet ukoll fuq kooperazzjoni akbar ma' pajjiżi fl-Afrika ta' Fuq, u approċċ eħrex kontra n-netwerks li jiffaċilitaw id-dħul klandestin tal-bnedmin. Il-mexxejja nnutaw li l-Unjoni rnexxielha trażżan il-wasliet massivi ta' migranti irregolari matul l-aħħar tliet snin, anke jekk għad fadal aktar xi jsir. Irringrazzjajna lill-presidenza Awstrijaka għall-isforzi tagħha biex tirriforma s-Sistema Ewropea Komuni tal-Asil, u qbilna li għandha tkompli l-ħidma bil-ħsieb li jintlaħaq qbil malajr kemm jista' jkun. Il-Kunsill Ewropew adotta wkoll għadd ta' deċiżjonijiet dwar is-sigurtà interna. Uħud minnhom għandhom jitqiesu fil-kuntest ta' tħassib u riskji akbar ta' theddid ibridu, taċ-ċibersigurtà, kif ukoll kimiku, bijoloġiku, radjoloġiku u nukleari. Element wieħed ta' interess partikolari, kien l-appell tal-mexxejja biex tinħoloq kapaċità biex tirreaġixxi, u tiskoraġġixxi, attakki ċibernetiċi permezz ta' sanzjonijiet tal-UE. Naturalment, dan huwa partikolarment importanti fid-dawl tal-elezzjonijiet Ewropej tas-sena d-dieħla, u t-theddida attiva li tirriżulta minn interferenza esterna malizzjuża fid-demokraziji tagħna. Matul is-Summit taż-Żona tal-Euro, il-president tal-Grupp tal-Euro Mario Centeno ta aġġornament dwar il-ħidma tal-ministri għall-finanzi dwar ir-riforma tal-MES u l-Unjoni Bankarja filwaqt li l-President tal-Bank Ċentrali Ewropew Mario Draghi informa lill-mexxejja dwar il-perspettiva ekonomika. L-għan tal-laqgħa kien li tibqa' ssir pressjoni għal riżultati konkreti f'Diċembru. Il-ministri għall-finanzi tal-UE għandhom iħaffu x-xogħol tagħhom, jekk irridu niksbu l-għan tagħna, jiġifieri li nsaħħu aktar il-MES u l-unjoni bankarja. Il-mexxejja kellhom ukoll dibattitu qasir dwar ir-relazzjonijiet esterni, inkluż dwar il-ġlieda kontra t-tibdil fil-klima qabel il-COP 24 f'Katowice. Adottajna konklużjonijiet sabiex nieħdu r-relazzjonijiet tagħna mal-Afrika f'livell ġdid — kwistjoni ta' importanza kbira — u f'dan il-kuntest qbilna li norganizzaw summit mal-Lega tal-Istati Għarab fl-24 u l-25 ta' Frar tas-sena d-dieħla. Għal ħafna mill-kwistjonijiet diskussi fil-Kunsill Ewropew – mill-migrazzjoni għas-sigurtà – kif ukoll il-ħtieġa li tiżdied il-preżenza tal-Unjoni bħala attur globali f'ħafna oqsma, il-baġit tal-UE huwa kruċjali. Fil-livell tekniku, kien hemm diskussjonijiet dettaljati dwar il-Qafas Finanzjarju Pluriennali li jmiss. Iżda, f'termini ġenerali, għadna 'l bogħod milli nilħqu xi tip ta' kunsens. Minħabba f'hekk, ser nipproponi diskussjoni politika fil-Kunsill Ewropew ta' Diċembru. Nilqa' l-intenzjoni li, sa dakinhar, tkun magħrufal-pożizzjoni konsolidata tal-Parlament Ewropew. Ippermettuli nikkonkludi b'kelmtejn dwar il-qtil xokkanti tal-ġurnalist Sawdi, Jamal Khashoggi, fit-Turkija aktar kmieni dan ix-xahar. Dan kien delitt tant orribbli, li saħansitra l-iċken traċċa ta' ipokreżija ġġib il-mistħija fuqna. Mhuwiex ir-rwol tiegħi li niddikjara min irid jipproteġi l-interessi ta' min hawnhekk. Iżda naf ħaġa waħda: l-uniku interess Ewropew huwa li jiġu żvelati d-dettalji kollha ta' dan il-każ, irrispettivament minn min jinsab warajh. Konxju mis-sensittività u d-determinazzjoni tagħkom, nemmen li mhux ser tippermettu li l-Ewropa, l-Istati Membri jew l-istituzzjonijiet, jinvolvu ruħhom fi kwalunkwe logħba ambigwa. Grazzi. Kummenti tal-għeluq Dwar il-migrazzjoni: Kważi kollha kemm intom esprimejtu d-diżappunt tagħkom bin-nuqqas ta' deċiżjonijiet dwar il-politika tal-migrazzjoni li qed tistennew mill-Kunsill Ewropew. Nifhem in-nuqqas ta' sodisfazzjon tagħkom għax naf li r-rieda tal-maġġoranza f'din il-kamra kienet li jiġu stabbiliti kwoti obbligatorji. Minkejja dak li qed tgħidu, il-Kunsill Ewropew qed jibni s-soluzzjoni Ewropea komuni għal politika dwar il-migrazzjoni iżda fiċ-ċentru ta' dan l-approċċ hemm it-tisħiħ tal-kooperazzjoni ma' pajjiżi terzi, il-ġlieda kontra l-faċilitaturi ta' dħul klandestin tal-bnedmin, il-protezzjoni tal-fruntieri esterni u mhux kwoti obbligatorji. Il-progress reali fil-Kunsill Ewropew huwa li llum il-ġurnata kważi kulħadd jifhem li l-prijorità tagħna għandha tkun li jitwaqqaf l-influss ta' migranti irregolari u mhux id-distribuzzjoni tagħhom. Dwar il-Brexit: Irridu nevitaw fruntiera fiżika fl-Irlanda iżda m'hemm l-ebda garanzija li nistgħu nagħmlu dan. U taf għalfejn Sur Farage? Għaliex il-Brexit hija deċiżjoni politika de facto biex tiġi stabbilita mill-ġdid il-fruntiera bejn l-Unjoni u r-Renju Unit. Il-Brexit huwa proġett biex jissepara lir-Renju Unit mill-UE. Ma nafx x'ser ikun ir-riżultat tan-negozjati, iżda naf li huma l-Brexiters li huma mija fil-mija responsabbli li reġgħet tfaċċat il-problema tal-fruntiera Irlandiża. Fl-aħħarnett, nixtieq naqsam kumment wieħed magħkom. Meta wieħed jisma' d-dibattitu li għaddej, nieħu l-impressjoni li xi wħud minnkom jixtiequ jaraw Ewropa fejn m'hemm l-ebda stat membru u l-ebda gvern. Jekk jogħġobkom tkunux sorpriżi li jiena ma ninsabx fuq l-istess linja. Ara l-paġna tal-laqgħa